Alt tyder på, at Filippinerne i dag vælger Rodrigo Duterte som landets nye præsident.

En mand, der er blevet kaldt "Asiens Donald Trump", men som faktisk er så grov og kontroversiel en karakter, at den amerikanske præsidentkandidat - for en gangs skyld - fremstår ganske moderat.

- Duterte har baseret stort set hele sin kampagne på, at han vil bekæmpe korruption og kriminalitet ved slå folk ihjel. Og her i weekenden har han sagt, at Filippinerne kan forvente massedrab under hans embedsperiode, siger den danske journalist Anya Palm, der har fulgt valgkampen tæt.

Rodrigo Duterte har endda selv pralet med at have blod på hænderne:

- Ja, selvfølgelig. Jeg må indrømme at jeg har slået ihjel. For tre måneder siden dræbte jeg.. hvad - omkring tre mennesker?, lød det fra den formentlig kommende præsident i et interview sidste år.

Dutertes legitimering af drab på kriminelle er ikke bare hård valgkampsretorik, men blot en forlængelse af den politik han har ført i årtier, forklarer Anya Palm:

- Han har været borgmester i det sydlige Filippinerne i 22 år, og her har han helt åbent bakket op om dødspatruljer, der har slået småkriminelle ihjel i årene 1998-2008.

Men trods krads kritik fra menneskerettighedsgrupper står Duterte alligevel til at vinde valget:

- Befolkningen støtter ham, fordi de er trætte af narkokriminalitet. De er bange for de terrorgrupper, der kidnapper og afpresser folk. De tror, han kan stoppe dem, siger Anya Palm.

"Jeg skulle have været først i gruppevoldtægt"

Rodrigo Duterte har også latterliggjort handicappede og engang foreslået en mand i kørestol, at han skar halsen over på sig selv. Han gjorde i sidste måned grin med drabet og gruppevoldtægten af den unge australske kvinde Jacqueline Hamill, der blev slået ihjel i Davao i 80'erne:

- Jeg var vred, fordi hun blev voldtaget. Hun var så smuk. Borgmesteren skulle have taget hende først. Hvilket spild, sagde han.

En bemærkning, som Australiens ambassadør i Fillipinerne kaldte uacceptabel.

https://twitter.com/AusAmbPH/status/721890962763423744

Hvis Duterte som forventet bliver præsident, vil han blandt andet blive blandet ind i den diplomatiske konflikt med Kina om hvem, der ejer det sydkinesiske hav. Men indtil videre har han ikke lagt op til en forsonlig linje:

- Han har sagt, at Filippinerne ikke kan gå i krig med Kina. Men han vil bede flåden om at blive sejlet ud i det sydkinesiske hav, hvor han vil stå på jetski og plante det filippinske flag på en af de omdiskuterede øer, siger Anya Palm.